宮使蔡太師壽詩
作者：華鎮
朝代：宋

paragraphs: 天貽真宰贊重熙，何日來符命世期。
五夜燕遊元夕後，三陽交泰上春時。
維師事業前無呂，先覺心靈世有伊。
首斡化機熙帝載，暫休祠館動民思。
和羹終付鹽梅手，仗節難稽柱石姿。
華屋早開丞相第，衮衣新賦我公詩。
緗桃滿院光風轉，素李成蹊淑景遲。
鼎席具瞻何所願，祝公眉壽等蓮龜。